Бахъсэнрэ Тэрчрэ я зэпэщIэтыныгъэ гуащIэ
«Автозапчасть» (Бахъсэн) — «Тэрч» (Тэрч) — 3:2 (1:2). Налшык. «Спартак» стадион. ФокIадэм и 12-м. ЦIыху 300 еплъащ.
Судьяхэр Бозий Заур, ДыщэкI Ас-кэр, Тэнащ Инал (псори Налшык щыщщ).
«Автозапчасть»: Хьэпэ Ислъам, Щхьэгуэш Заур, Шортэн Руслан, Байзулаев Азэмэт, Аслъэныкъуэ Алан, Балэ Альберт, Шэшэн Тимур (Тэрчокъуэ Азэмэт, 68), Тэтэр Исмел (Борий Ислъам, 68), Кубалов Идар, Хьэбылэ Алим, Темукуев Мурат.
«Тэрч»: Болэ Аскэр, Сэхъу Аслъэн, Къуэжей Мухьэмэд, Бэлэтокъуэ Ма- рат (Мэкъуауэ Рашид, 90), Тау Къантемыр, Бузд Рэмэзан, Мэкъуауэ Iэдэм, Ащхъуэт Ахьэмэд (Хардашев Маирбэч, 46), Пщыншэ Аркадий, Къуэжей Азэмэт, Бэрэгъун Руслан (Лыкъуэжь Аслъэнбэч, 80).
Топхэр дагъэкIащ:Темукуев Мурат, 9 (1:0). Пщыншэ Аркадий, 16 (1:1), Бэрэгъун Руслан, 33 (1:2). Хьэбылэ Алим, 75 (2:2). Тэрчокъуэ Азэмэт, 89 (3:2).
Дагъуэ къыхуащIащ Бэрэгъун Руслан, Аслъэныкъуэ Алан, Къуэжей Мухьэмэд, Тэтэр Исмел, Темукуев Мурат.
Джэгум къыхахуащ Къуэжей Мухьэмэдрэ Аслъэныкъуэ Аланрэ.
Къэбэрдей-Балъкъэрым футболымкIэ и кубокыр къэхьыным теухуа зэхьэзэхуэр сыт щыгъуи удэзыхьэхыу йокIуэкI. Мы гъэми апхуэдэ хъуащ. Ар зыкъомкIэ и фIыгъэщ республикэм иджыпсту щынэхъ лъэщ дыдэхэу Бахъсэн и «Автозапчасть»-мрэ «Тэрчымрэ» абы и кIэух зэIущIэм зэрыщызэхуэзам.
Кубокым ехьэлIа и япэ дыдэ джэгугъуэм, финалым и 1/16-нэ Iыхьэм, пхъэидзэм щызэпэщIигъэуват нэгъабэ ар зыIэрыхьа Сэрмакъ и «Союз»-мрэ республикэм и чемпион «Автозапчасть»-мрэ. Бахъсэндэсхэр абы щыгъуэм я хьэрхуэрэгъухэм елIэлIэщакъым икIи 4:0-у хагъащIэри, адэкIэ кIуэтащ. Хьэлэмэтращи, финалым нэсыхукIэ «Автозапчасть»-м и гъуэм зыми топ къыдигъэкIыфакъым икIи къыпэщIэхуахэм зэкIэлъхьэужьу ятекIуащ — Псынэдахэ и «Родник»-м — 3:0-у, «Псыгуэнсум» — 1:0-у, «ХьэтIохъущыкъуейм» — 6:0-у.
«Тэрчри» къыпэщIэтахэм гугъу ирагъэхьыщакъым, Къэхъун и «Керт»-м къищынэмыщIа. Ахэр финалым и 1/8-нэ Iыхьэм Джылахъстэнейм щызэIущIати джэгум хухаха зэманым бжыгъэр къахузэIумыхыу, къыщIагъуам хэгъэрейхэр 2:1-уэ щыте- кIуащ. Адрейуэ «Легион-Налшыкым» (5:1), «Ислъэмейм» (8:1), «Велес-СДЮШОР»-м (3:0-у) тыншу яфIэкIащ.
Финалыр, зэрыхабзэу, Налшык и «Спартак» стадионым щызэхэтащ. Лэжьэгъуэ махуэу щытми, абы цIыху куэд кърихьэлIат. ХьэщIэ лъапIэхэм ящыщт Къэбэрдей-Балъкъэрым спортымкIэ и министр Хъущт Аслъэнбэч, республикэм ФутболымкIэ и федерацэм и тхьэмадэ Болэ Хьэсин, Тэрч щIыналъэмрэ Бахъсэн къалэмрэ я щIыпIэ администрацэхэм я Iэтащхьэхэу Дадэ МуIэедрэ Мамхэгъ Хьэчимрэ.
Джэгум, зэрызелъафэ лей хэмылъу, занщIу жыджэру щIадзащ. Дакъикъибгъу дэкIауэ арат бжыгъэр къыщызэIуахам: нэгъабэ сэрмакъдэсхэм яхэту Къэбэрдей-Балъкъэрым и кубокыр зыIэрызыгъэхьа Темукуев Мурат и иджырей командэри абы гъунэгъу хуищIащ, бжыгъэр щхьэкIэ къызэIуихри.
АрщхьэкIэ тэрчдэсхэри хуэмыхутэкъым. Дакъикъитху нэхъ дэмыкIыу Пщыншэ Аркадий бжыгъэр зэхуэдэ ищIыжащ.
Загъэпсэхуну имыкI щIыкIэ япэ ищыну «Тэрчым» хузэфIэкIащ. Бэрэгъун Руслан и закъуэ «Автозапчасть»-м и гъуащхьэхъумэ псоми яIэщIэкIри, топыр дигъэкIащ. Иджы бахъсэндэсхэрат щытыкIэ гугъум къызэрикIынум егупсысыпхъэр.
«Автозапчасть»-м и тренер нэхъыщхьэ ПщыхьэщIэ Тимур и гъэсэнхэм я джэгукIэм зэIущIэм и етIуанэ Iыхьэм хилъхьа зэхъуэкIыныгъэхэр и командэм хуабжьу сэбэп къыхуэхъуащ. Ауэ, абы ипэкIэ, къэхъуам псалъэмакъ мыщхьэпэ къикIащ. ЗэIущIэм и 60-нэ дакъикъэм судьям етIуанэу дагъуэ хуищIри, джэгум къыхихуащ «Тэрчым» и гъуащхьэхъумэхэм ящыщ зы. Джылахъстэнейхэм кубокыр щIаIэщIэкIам нэхъыбэу щхьэусыгъуэ хуэхъуар аращ.
Сыхьэт ныкъуэм щIигъукIэ нэхъ мащIэу зэрыджэгунум тэрчдэсхэм я лъэр щIихащ. ЯпэщIыкIэ Хьэбылэ Алим 75-нэ дакъикъэм бжыгъэр зэхуэдэ ищIыжащ. КъыкIэлъыкIуэу Тэрчокъуэ Азэмэт, бгым лыжэкIэ къежэхыу фIэкIа умыщIэну, и хьэрхуэрэгъу псоми яIэщIэкIри, «Автозапчасть»-м кубокыр къезыгъэхьыну топыр дахэу дигъэкIащ. Абы щыгъуэм джэгур иухыным зы дакъикъэ къэнэжауэ арат икIи нэгъабэ сэрмакъдэсхэм яхэту кубо-кыр зыIэрыхьа Аслъэныкъуэ Алан и кIэух дыдэм зэIущIэм къыхахуами ар бахъсэндэсхэм зэран къахуэхъужакъым.
Бахъсэнрэ Тэрчрэ я зэпэщIэтыныгъэр абдежым щиухакъым. Ахэращ Къэбэрдей-Балъкъэрым и чемпионыгъэм иджыпсту щIэбэныр икIи джылъахъстэнейхэм Iэмал яIэщ «ялъ ящIэжыну».
Жыласэ Заурбэч.
